CELEX: 52018PC0083
Language: mt
Date: 2018-03-02
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness XXII (il-Liġi dwar il-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim taż-ŻEE

IL-KUMMISSJONI EWROPEA
            Brussell, 2.3.2018
            COM(2018) 83 final
            2018/0039(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness XXII (il-Liġi dwar il-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim taż-ŻEE
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Raġunijiet u objettivi tal-proposta
            
            
               L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XXII (il-liġi tal-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE sabiex jinkorpora r-Regolament (UE) Nru 537/2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku
                  1
                u d-Direttiva 2014/56/UE dwar il-verifiki statutorji tal-kontijiet annwali u tal-kontijiet konsolidati
                  2
               .
            
            
               L-adattamenti li jidhru fl-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċement adattamenti tekniċi fis-sens tar-Regolament tal-Kunsill Nru 2894/94. Il-pożizzjoni tal-Unjoni għandha għalhekk tiġi stabbilita mill-Kunsill.
            
            
               •Konsistenza ma' dispożizzjonijiet eżistenti fil-qasam ta’ politika
            
            
               L-abbozz anness tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein).
            
            
               •Konsistenza ma' politiki oħra tal-Unjoni
            
            
               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kondizzjonijiet ugwali ta’ kompetizzjoni. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikoli 50 u 114 tat-Trattat dwar il-Funzjonament tal-Unjoni Ewropea.
            
            
               L-Artikolu 1(3) tar-Regolament tal-Kunsill (KE) Nru 2894/94
                  3
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta mill-Kummissjoni. 
            
            
               Is-SEAE f’kooperazzjoni mal-Kummissjoni jissottometti l-abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentah fil-Kumitat Konġunt taż-ŻEE kemm jista’ ikun malajr.
            
            
               •Sussidjarjetà (għal kompetenza mhux esklużiva) 
            
            
               Il-proposta hija konformi mal-prinċipju tas-sussidjarjetà għar-raġuni li ġejja. 
            
            
               L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni. 
            
            
               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed. 
            
            
               •Proporzjonalità
            
         
         
            
               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.
            
            
               •Għażla tal-istrument
            
            
               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE. 
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità ta’ leġiżlazzjoni eżistenti
            
            
               Mhux applikabbli 
            
            
               •Konsultazzjonijiet mal-partijiet ikkonċernati
            
            
               Mhux applikabbli 
            
            
               •Ġbir u użu tal-kompetenzi
            
            
               Mhux applikabbli 
            
            
               •Valutazzjoni tal-impatt
            
            
               Mhux applikabbli 
            
            
               •Idoneità regolatorja u simplifikazzjoni
            
            
               Mhux applikabbli 
            
            
               •Drittijiet fundamentali
            
            
               Mhux applikabbli 
            
            
               4.IMPLIKAZZJONIJIET BAĠITARJI
            
            
               Mhija mistennija l-ebda implikazzjoni baġitarja b’riżultat tal-inkorporazzjoni tar-Regolament (UE) Nru 537/2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u d-Direttiva 2014/56/UE dwar awditi statutorji ta’ kontijiet annwali u kontijiet konsolidati fil-Ftehim taż-ŻEE.
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
         
         
            
               Mhux applikabbli 
            
            
               •Dokumenti ta’ spjegazzjoni (għad-Direttivi)
            
            
               Mhux applikabbli 
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               Referenzi għal “leġiżlazzjoni tal-Unjoni” li jinsabu fir-Regolament (UE) Nru 537/2014
            
            
               F’konformità mal-Artikolu 7 tal-Ftehim taż-ŻEE, huma biss l-atti li ġew inkorporati fil-Ftehim taż-ŻEE li huma vinkolanti għall-Istati tal-EFTA taż-ŻEE. Għalhekk, l-adattament (a) tar-Regolament (UE) Nru 537/2014 jiżgura li dispożizzjonijiet li jirriservaw il-leġiżlazzjoni applikabbli tal-Unjoni jirriflettu li, fil-kuntest taż-ŻEE, il-qafas legali ta’ referenza huwa l-Ftehim ŻEE u atti inkorporati fih.
            
            
               L-Artikoli 41 u 44 tar-Regolament (UE) Nru 537/2014
            
            
               L-Artikolu 41 tar-Regolament jintroduċi perijodi tranżizzjonali rigward id-dħul fis-seħħ tal-obbligu ta’ rotazzjoni tal-awdituri statutorji u ditti tal-awditjar u għall-organizzazzjoni ta’ proċeduri ta’ selezzjoni għall-għażla ta’ dawn l-awdituri. Kif imsemmi fil-preambolu tar-Regolament, dan il-perjodu ta’ tranżizzjoni huwa importanti “sabiex tiġi żgurata ċertezza tad-dritt u t-tranżizzjoni mingħajr xkiel għar-reġim introdott b'”ir-Regolament. Dawn il-kunsiderazzjonijiet japplikaw ukoll għall-Istati tal-EFTA. Madankollu, minħabba li r-Regolament se jiġi inkorporat fil-Ftehim ŻEE aktar tard mid-dħul fis-seħħ tiegħu fl-UE, dawn il-perjodi ta’ tranżizzjoni għandhom jiġu aġġustati sabiex jiġi żgurat li l-impriżi stabbiliti fl-Istati tal-EFTA jibbenefikaw mill-istess perijodu ta’ aġġustament. Adattament (b) għalhekk jaġġusta d-dati fl-Artikolu 41 li għandhom x’jaqsmu mad-dħul fis-seħħ tad-Deċiżjoni tal-Kumitat Konġunt li tinkorpora r-Regolament fil-Ftehim taż-ŻEE.
            
            
               L-Artikolu 44 tar-Regolament idewwem b’sena d-dħul fis-seħħ tal-projbizzjoni ta’ klawsoli li jillimitaw l-għażla ta’ awditur mill-azzjonisti. Għar-raġunijiet esposti iktar’ il fuq, mutatis mutandis, l-adattament (c) għaldaqstant jaġġusta din id-data sabiex torbot mad-dħul fis-seħħ ta’ din id-Deċiżjoni tal-Kumitat Konġunt. 
            
            
               L-Artikolu 30c(3) tad-Direttiva 2006/43/KE.
            
            
               F’konformità mal-Artikolu 7 tal-Ftehim taż-ŻEE, huma biss l-atti li ġew inkorporati fil-Ftehim taż-ŻEE li huma vinkolanti għall-Istati tal-EFTA taż-ŻEE. Il-Karta tad-Drittijiet Fundamentali tal-Unjoni Ewropea hija strument ta’ liġi primarja tal-UE li ma tkunx vinkolanti fuq dawk li mhumiex Stati Membri u ma huwiex rilevanti fil-kuntest taż-ŻEE. Għalhekk, l-adattament (a) tad-Direttiva 2014/56/UE jeżenta r-referenza għall-Karta li tinsab fl-Artikolu 30c(3).
            
            
               Madankollu, l-obbligu fuq l-awtoritajiet kompetenti li l-pubblikazzjoni ta’ sanzjonijiet tirrispetta d-drittijiet fundamentali, u b’mod partikolari d-dritt għar-rispett tal-ħajja privata u tal-familja u d-dritt għall-protezzjoni tad-dejta personali, tibqa’, bħala tali, applikabbli fiż-ŻEE.
            
            
               2018/0039 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f'isem l-Unjoni Ewropea, 
                  fil-Kumitat Konġunt taż-ŻEE dwar emenda fl-Anness XXII 
                  (il-Liġi dwar il-Kumpaniji) u l-Protokoll 37 (li fih il-lista prevista 
                  fl-Artikolu 101) tal-Ftehim taż-ŻEE
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 50 u 114, flimkien mal-Artikolu 218(9) tiegħu,
            
            
               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b'mod partikolari l-Artikolu 1(3) tiegħu 
            
            
               Wara li kkunsidra l-proposta mill-Kummissjoni Ewropea,
            
         
         
            
               Billi:
            
            
               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.
            
            
               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, l-Anness XXII (il-liġi tal-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE.
            
            
               (3)Ir-Regolament (KE) Nru 537/2014 tal-Parlament Ewropew u tal-Kunsill
                  6
                irid jiġi inkorporat fil-Ftehim ŻEE.
            
            
               (4)Id-Direttiva 2014/56/UE tal-Parlament Ewropew u tal-Kunsill
                  7
                għandha tiġi inkorporata fil-Ftehim ŻEE.
            
            
               (5)Biex il-Ftehim ŻEE jiffunzjona sew, il-Protokoll 37 tal-Ftehim ŻEE irid jiġi estiż sabiex jinkludi l-Kumitat tal-Korpi Ewropej għas-Sorveljanza tal-Awditjar (CEAOB), stabbilit permezz tar-Regolament (UE) Nru 537/2014 u l-Anness XXII tal-Ftehim ŻEE irid jiġi emendat sabiex jispeċifika l-proċeduri ta’ assoċjazzjoni ma’ dan il-Forum.
            
            
               (6)Għalhekk, jenħtieġ li l-Anness XXII u l-Protokoll 37 tal-Ftehim ŻEE jiġu emendati skont dan. 
            
            
               (7)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz mehmuż tad-deċiżjonijiet,
            
            
               ADDOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness XXII (il-Liġi dwar il-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE, għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) Nru 537/2014 tal-Parlament Ewropew u tal-Kunsill tas-16 ta' April 2014 dwar rekwiżiti speċifiċi dwar l-awditjar statutorju ta' entitajiet ta' interess pubbliku u li jħassar id-Deċiżjoni tal-Kummissjoni 2005/909/KE, ĠU L 158, 27.5.2014, p. 77.
               
               
                  
                     (2)
                  
                        Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati, ĠU L 158, 27.5.2014, p.196.
               
               
                  
                     (3)
                  
                        ĠU L 305, 30.11.1994, p. 6-8
               
               
                  
                     (4)
                  
                        ĠU L 305, 30.11.1994, p. 6.
               
               
                  
                     (5)
                  
                        ĠU L 1, 3.1.1994, p. 3. 
               
               
                  
                     (6)
                  
                        Ir-Regolament (UE) Nru 537/2014 tal-Parlament Ewropew u tal-Kunsill tas-16 ta' April 2014 dwar rekwiżiti speċifiċi dwar l-awditjar statutorju ta' entitajiet ta' interess pubbliku u li jħassar id-Deċiżjoni tal-Kummissjoni 2005/909/KE, ĠU L 158, 27.5.2014, p. 77.
               
               
                  
                     (7)
                  
                        Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati, ĠU L 158, 27.5.2014, p.196.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 2.3.2018
            COM(2018) 83 final
            ANNESS
            tal-
            Proposta għal Deċiżjoni tal-Kunsill 
            dwar il-pożizzjoni li għandha tiġi adottata, f'isem l-Unjoni Ewropea fi ħdan il-Kumitat Konġunt taż-ŻEE dwar emenda fl-Anness XXII (il-Liġi dwar il-Kumpaniji) u l-Protokoll 37 (li fih il-lista prevista mill-Artikolu 101) għall-Ftehim taż-ŻEE
            
               
         
         
            
               ANNESS
               DEĊIŻJONI TAL-KUMITAT KONĠUNT TAŻ-ŻEE 
               
                  Nru 
               
                  li temenda l-Anness XXII (il-Liġi dwar il-Kumpaniji) u l-Protokoll 37 (li fih il-lista prevista mill-Artikolu 101) għall-Ftehim taż-ŻEE
            
            
               IL-KUMITAT KONĠUNT TAŻ-ŻEE,
            
            
               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikolu 98 tiegħu,
            
            
               Billi:
            
            
               (1)Ir-Regolament (UE) Nru 537/2014 tal-Parlament Ewropew u tal-Kunsill tas-16 ta’ April 2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u li jħassar id-Deċiżjoni tal-Kummissjoni 2005/909/KE
                  1
               , kif emendat mill-ĠU L 170, 11.6.2014, p.66, għandu jiġi inkorporat fil-Ftehim taż-ŻEE.
            
            
               (2)Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati
                  2
                għandha tiġi inkorporata fil-Ftehim taż-ŻEE.
            
            
               (3)Biex il-Ftehim ŻEE jaħdem sew, il-Protokoll 37 tal-Ftehim ŻEE irid jiġi estiż sabiex jinkludi l-Kumitat tal-Korpi Ewropej għas-Sorveljanza tal-Awditjar (CEAOB), stabbilit permezz tar-Regolament (UE) Nru 537/2014, filwaqt li l-Anness XXII tal-Ftehim ŻEE irid jiġi emendat sabiex jispeċifika l-proċeduri ta’ assoċjazzjoni ma’ dan il-Kumitat.
            
            
               (4)Għalhekk, jenħtieġ li l-Anness XXII u l-Protokoll 37 tal-Ftehim ŻEE jiġu emendati skont dan,
            
            
               ADOTTA DIN ID-DEĊIŻJONI:
            
            
               Artikolu 1
            
            
               L-Anness XXII tal-Ftehim ŻEE għandu jiġi emendat kif ġej:
            
            
               1.Dan li ġej jiżdied mal-punt 10f (id-Direttiva 2006/43/KE tal-Parlament Ewropew u tal-Kunsill):
            
            
               ‘-32014 L 0056: Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 (ĠU L 158, 27.5.2014, p. 196).
            
            
               Id-dispożizzjonijiet tad-Direttiva, għall-finijiet ta' dan il-Ftehim, għandhom jinqraw bl-adattament li ġej:
            
            
               Fl-Artikolu 30c(3), f’dak li għandu x’jaqsam mal-Istati tal-EFTA, il-kliem “kif imniżżla fil-Karta tad-Drittijiet Fundamentali tal-Unjoni Ewropea” ma għandux japplika."
            
            
               2.Dan li ġej jiddaħħal wara l-punt 10i (id-Direttiva 2013/34/UE tal-Parlament Ewropew u tal-Kunsill):
            
            
               “10j.32014 R 0537: Ir-Regolament (UE) Nru 537/2014 tal-Parlament Ewropew u tal-Kunsill tas-16 ta’ April 2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u li jħassar id-Deċiżjoni tal-Kummissjoni 2005/909/KE (ĠU L 158, 27.5.2014, p.77), kif emendat mill-ĠU L 170, 11.6.2014, p. 66.
            
            
               Il-modalitajiet għall-assoċjazzjoni tal-Istati tal-EFTA skont l-Artikolu 101 tal-Ftehim:
            
            
               L-awtoritajiet kompetenti tal-Istati tal-EFTA msemmija fl-Artikolu 32(1) tad-Direttiva 2006/43/KE għandu jkollhom id-dritt li jipparteċipaw bis-sħiħ fil-Kumitat tal-Korpi Ewropej għas-Sorveljanza tal-Awditjar (CEAOB), taħt l-istess kundizzjonijiet bħal awtoritajiet kompetenti tal-Istati Membri tal-UE iżda mingħajr id-dritt ta’ vot. Il-membri mill-Istati tal-EFTA ma għandhomx ikunu eliġibbli għall-Presidenza tac-CEAOB skont l-Artikolu 30(6).
            
         
         
            
               Id-dispożizzjonijiet tar-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:
            
            
               (a)Il-kliem “leġiżlazzjoni nazzjonali jew tal-Unjoni” għandu jiġi sostitwit bil-kliem “il-Ftehim taż-ŻEE jew leġiżlazzjoni nazzjonali” u l-kliem “liġi nazzjonali jew tal-Unjoni” għandu jiġi sostitwit mill-kliem “il-Ftehim taż-ŻEE jew liġi nazzjonali”.
            
            
               (b)Fl-Artikolu 41, fir-rigward tal-Istati tal-EFTA:
            
            
               (i)il-kliem “17 ta’ Ġunju 2020” għandhom jinqraw “sitt snin wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;
            
            
               (ii)il-kliem “17 ta’ Ġunju 2023” għandhom jinqraw “disa’ snin wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;
            
            
               (iii)il-kliem “is-16 ta’ Ġunju 2014” għandhom jinqraw “id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”.
            
            
               (iv)il-kliem “17 ta’ Ġunju 2016” għandhom jinqraw “sentejn wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;
            
            
               (c)Fl-Artikoli 44, fir-rigward tal-Istati tal-EFTA, il-kliem "sas-17 ta' Ġunju 2017" għandu jsir "fi żmien sena mid-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru.../... ta’... [din id-deċiżjoni]".
            
            
               Artikolu 2
            
            
               Il-punt li ġej huwa miżjud fil-Protokoll 37 tal-Ftehim taż-ŻEE:
            
            
               40.Il-Kumitat tal-Korpi Ewropej għas-Sorveljanza tal-Awditjar (CEAOB) (ir-Regolament (KE) Nru 537/2014 tal-Parlament Ewropew u tal-Kunsill)."
            
            
               Artikolu 3
            
            
               It-testi tar-Regolament (KE) Nru 537/2014, kif ikkorreġuti bil-ĠU L 170, 11.6.2014, p. 66, u d-Direttiva 2014/56/UE, li għandhom jiġu ppubblikati fl-ilsien Islandiż u dak Norveġiż, fis-Suppliment taż-ŻEE ta’ Il-Ġurnal Uffiċjali tal-Unjoni Ewropea għandhom ikunu awtentiċi.
            
            
               Artikolu 4
            
            
               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE*.
            
            
               
                  3Artikolu 5
            
            
               Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kumitat Konġunt taż-ŻEE
               
               
                     Il-President
                     
                     
                     
                     Is-Segretarji
                     tal-Kumitat Konġunt taż-ŻEE
                  
            
         
         
            
                  
                     (1)
                  
                        ĠU L 158, 27.5.2014, p. 77.
               
               
                  
                     (2)
                  
                        ĠU L 158, 27.5.2014, p. 196.
               
               
                  
                     (3)
                  *
                        [Ma ġew indikati l-ebda rekwiżiti kostituzzjonali.] [Rekwiżiti kostituzzjonali indikati.]